Знаходка  
(гульня)  
*Васіль Вітка*

Ішлі Тодар з Тадораю,

Знайшлі лапаць з абораю[[1]](#footnote-1).

Кажа Тодар да Тадоры:

— Табе — лапаць, мне — абора.

Стала жонка плакаць:

— Навошта мне лапаць?

Выбар мой і так вялік:

Аж тры пары чаравік,

Ёсць у мяне лодачкі

3 моднае калодачкі.

Спытаў Тодар у Тадоры:

— А навошта мне абора?

Ўзяў ён лапаць за шнурок

I закінуў у равок.

А за імі следам

Ішоў хлопчык з дзедам:

— Ты такою сеткай

Лавіў рыбу, дзедка?

— Лавіў хлопчык мой, лавіў,

Пакуль гора не ўтапіў.

1. *Абора* — вераўчаны або раменны шнур пры лапцях для прывязання іх да нагі. [↑](#footnote-ref-1)